Scottie Pippen

NBA karjäär

Scottie Pippen sündis ja kasvas üles Hamburgi linnas, Arkansases, ning lõpetas kohaliku keskkooli. Oma korvpallikarjääri alguses oli Pippen vaid 185 cm pikk. Ta mängis keskkooli korvpalli NAIA ja lõpetas selle stipendiumiga. 1987. aastal võeti Pippen draft'ist viienda valikuna Seattle Supersonicsi poolt, kuid peagi müüdi ta Chicago Bullsi. Selles klubis sai Pippen üheks parimaks ja kuulsaks korvpalluriks.
Pippen oli kohe alguses Chicagos üks parimaid mängijaid koos Horace Grantiga. Mõlemad mehed alustasid mänge veel pingi pealt. 1988. aastal aitas Pippen Michael Jordanil juhtida Bulls NBA väljalangemismängudesse.
Pippen jätkas mängimist Chicagos ja juba 1990. aastal sai Pippen mängida NBA All Star mängus. Idakonverentsi finaalides, kui kohtuti Detroit Pistonsiga näitas Pippen imelisi esitusi ja pälvis meeskonnakaaslaste ja treeneri usalduse. Hiljem tuli ta Chicagoga kuuekordseks NBA meistriks ja NBA TOP 50 sisse. Pippen oli tuntud eelkõige oma hea kaitsemänguga. Ta valiti USA korvpallikoondisesse 1992. aasta suveolümpiamängudeks.
1993. aastal, kui Michael Jordan ootamatult korvpallist erru läks, astus Pippen Jordani varjust välja ja 1994. aasta NBA All Stari mängul valiti ta kõige väärtuslikumaks mängijaks. Võib öelda, et see oli Pippeni parim aasta, sest just tema juhtis Chicago Bullsi ja oli liigas esimene palli vaheltlõigete poolest. Tema keskmised näitajad olid 22,0 punkti, 8,7 lauapalli, 5,6 resultatiivset söötu, 2,9 vaheltlõiget, 0,9 kolmepunktiviset ja 0,8 palliblokeeringut mängu kohta. Sel hooajal lõpetas ta MVP (kõige väärtuslikuma mängija) hääletamisel kolmandana. Bulls lõpetas hooaja 55 võiduga, see oli ainult kaks mängu vähem kui eelmisel hooajal koos Jordaniga.
1994. aasta NBA hooajal jäädi aga Idakonverentsi finaalides alla New York Knicksile viies mängus. Taas oli Pippen meeskonna parim. 
1995. aasta mängudes liitus NBA-ga taas Michael Jordan, kuid meeskonna parim oli igas arvestuses siiski Pippen. Ta oli Chicago parim punktide, lauapallide, söötude, vaheltlõigete ja blokeerimiste poolest. Pippen on üks viiest NBA ajaloos, kes sellega on hakkama saanud.

Koos Jordaniga

Kui Jordan uuesti meeskonnaga liitus, sai klubi endale juurde rohkem jõudu. Koos Jordaniga oli Chicagos mängimas ka Dennis Rodman ja Luc Longley. Selle koosseisuga tegi meeskond NBA ajaloo rekordi võites 72 mängu ja kaotades vaid 10, samal hooajal tuli klubi juba neljandat korda NBA meistriks. Järgmisel hooajal oli mängude vahe 69-13 ja tuldi taas NBA meistriks.

Hilisem karjäär

Pärast 11 aastat mängimist Chicago Bullsiga läks Pippen tülli klubi presidendi Jerry Krausega. Michael Jordan lahkus klubist Washington Wizardsisse ja Phil Jackson hakkas juhendama Los Angeles Lakersit. Lahkuda otsustas ka Pippen ja ta müüdi Houston Rocketsi klubisse. 
22. aprillil 1999 sai avalikkus teada, et Pippen oli joobes juhtimisega politseile vahele jäänud. Hiljem võeti süüdistus tagasi, kuna ei leitud piisavalt tõendavat materjali.
1999. aasta suvel müüdi Pippen Houstonist Portlandi, Portland Trail Blazersi rivistusse. Seal aitas ta oma esimesel hooajal klubi NBA finaalidesse. Meistritiitel kaotati aga Los Angeles Lakersile, seitsmes mängus. Pippen mängis Portlandis veel mõned aastad ja siis taasliitus oma esimese klubi Chicago Bullsiga. Vigastuste tõttu 2003/04 hooajal sai Pippen platsile joosta vaid 23 korda ja lõpetas oma pika korvpallikarjääri.

Muud huvitavat

11. detsembril 2007 oli Pippen nõus mängima Soome korvpalliliigas klubi Torpan Pojat eest kaks mängu. Ta mängis 4. jaanuaril Porvoon Tarmo vastu ja viskas 12 punkti ning võttis 7 lauapalli. 5. jaanuaril mängis ta teise Soome klubi Honka vastu. Selles mängus skooris Pippen 9 punkti ja võttis 9 lauapalli.
Pippen mängis ka ühe mängu Rootsi korvpalliliigas Sundsvall Dragonsis Akropol BBK vastu. Võidumängus 102-74 viskas Pippen 21 punkti.